Qurilish uchun mo‘ljallangan metall prokatining sifati va xavfsizligini oshirish bo‘yicha qo‘shimcha chora-tadbirlar to‘g‘risida

Turli obyektlar qurilishida sifatli va xavfsiz metall prokatini qo‘llash, qurilish obyektlari qulashining oldini olish, shuningdek, ularning qurilayotgan bino va inshootlarning mustahkamligi ko‘rsatkichlarining belgilangan talablarga muvofiqligini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Qurilish vazirligi, Iqtisodiyot va sanoat vazirligi, Davlat sanoat xavfsizligi qo‘mitasi, Davlat bojxona qo‘mitasi, Ekologiya va atrof muhitni muhofaza qilish davlat qo‘mitasi, “O‘zstandart” agentligining avval foydalanilgan, bojxona rasmiylashtiruvi vaqtida ishlab chiqarilgani uch yildan oshgan induksion pechlar va kameralarning (TIF TN kodi 8514 20 1000) 2020-yil 1-martdan O‘zbekiston Respublikasi hududiga olib kirilishini taqiqlash to‘g‘risidagi taklifi ma’qullansin. 
 2. Belgilansinki: 
 olib kiriladigan induksion pechlar va kameralarning ishlab chiqarilgan yilini tasdiqlash uchun bojxona rasmiylashtiruvida ishlab chiqaruvchi zavodning uskuna ishlab chiqarilgan sana to‘g‘risidagi tegishli ma’lumotni o‘z ichiga olgan texnik pasporti taqdim etiladi;
 hujjatlardagi mavjud ma’lumotlarning ishonchliligi, shuningdek, tovarlarning O‘zbekiston Respublikasi bojxona chegarasidan noqonuniy olib o‘tilishi uchun import qiluvchilar javob beradi;
 olib kiriladigan texnologik jihozlar bo‘yicha qonunchilikda nazarda tutilgan bojxona to‘lovlari imtiyozlarining 2020-yil 1-yanvardan boshlab qora metallar prokatini ishlab chiqarish uchun foydalaniladigan induksion pechlar va kameralarga nisbatan amal qilishi bekor qilinadi.
 3. Qurilish uchun mo‘ljallangan metall prokati ishlab chiqaradigan korxonalar faoliyatini hududlar kesimida o‘rganish bo‘yicha tashkilotlarning biriktirilgan mas’ul mansabdor shaxslari rahbarligidagi idoralararo ishchi guruhlar (keyingi o‘rinlarda idoralararo ishchi guruhlar deb ataladi) 1-ilovaga muvofiq tashkil etilsin.
 Qurilish uchun mo‘ljallangan metall prokati ishlab chiqaradigan korxonalar faoliyatini o‘rganish bo‘yicha idoralararo ishchi guruhlarning namunaviy tarkibi 2-ilovaga muvofiq tasdiqlansin.
 4. Idoralararo ishchi guruhlar 2020-yil 15-yanvarga qadar joylarga chiqqan holda, qurilish uchun mo‘ljallangan metall prokatini (keyingi o‘rinlarda metall prokati deb ataladi) ishlab chiqaradigan korxonalar faoliyatini ular tomonidan metall prokatining sifati va xavfsizligiga oid belgilangan standartlarga amal qilish holatini o‘rgansin.
 O‘zbekiston Respublikasi Qurilish vazirligi metall prokatini ishlab chiqaradigan korxonalar faoliyatini o‘rganish natijalari bo‘yicha:
 metall prokatining sifati va xavfsizligiga oid belgilangan standartlarga amal qilmaslik holatlari aniqlangan taqdirda, ular tomonidan metall prokatini ishlab chiqarish, sotish va qo‘llashga yo‘l qo‘ymaslik bo‘yicha qonunchilikda belgilangan tartibda choralar ko‘rsin; 
 idoralararo ishchi guruhlar, manfaatdor boshqa vazirlik va idoralar bilan birgalikda 2020-yil 1-fevralga qadar metall prokatini ishlab chiqarish, sotish, uning sifati va xavfsizligini nazorat qilish sohasini yanada tartibga solish bo‘yicha Vazirlar Mahkamasiga takliflar kiritsin;
 5. O‘zbekiston Respublikasi Davlat bojxona qo‘mitasi, Qurilish vazirligi, Davlat soliq qo‘mitasi va “O‘zstandart” agentligi tegishliligi bo‘yicha metall prokatini majburiy sertifikatlashtirish to‘g‘risidagi qonunchilik talablariga qat’iy amal qilinishi, metall mahsulotlariga oid texnik reglamentlar talablariga muvofiqligi tasdiqlanmasdan metall prokati erkin muomalaga chiqarilishining oldini olish va yo‘l qo‘ymaslik choralarini ko‘rsin.
 6. O‘zbekiston Respublikasi Qurilish vazirligi:
 foydalaniladigan metall prokatining sifati to‘g‘risida hujjatlarning mavjudligi va ishonchliligini hamda metall mahsulotlariga oid texnik reglamentlar talablari, shuningdek, qurilish normalari va qoidalariga muvofiqligini majburiy tekshirish tartibotlariga rioya etilishini nazorat qilish mexanizmini bir oy muddatda ishlab chiqsin va joriy etsin;
 Sanoat xavfsizligi davlat qo‘mitasi, “O‘zstandart” agentligi, Monopoliyaga qarshi kurashish qo‘mitasi bilan birgalikda qurilishda metall prokatining qo‘llanilishi yuzasidan tegishli nazoratni ta’minlasin.
 7. “O‘zstandart” agentligi: 
 Qurilish vazirligi, “O‘zqurilishmateriallari” AJ bilan birgalikda 2020-yil 1-fevralga qadar texnik jihatdan tartibga solish sohasida amaldagi normativ hujjatlarni qayta ko‘rib chiqsin, shuningdek, qurilish materiallari, metall prokatining metall mahsulotlariga oid texnik reglamentlarga muvofiqligini baholashda sertifikatlashtirish organlari tomonidan qonunchilikning barcha talablariga rioya etilishi yuzasidan nazoratni ta’minlasin va tegishli normativ-huquqiy hujjatlar loyihalarini Vazirlar Mahkamasiga kiritsin;
 2020-yil 1-iyulgacha bo‘lgan muddatda “O‘zbekiston” ilmiy sinovlar va metall prokati, shuningdek, ruhlangan va polimer qoplamali sovutib yoyilgan listning sifati va xavfsizligini nazorat qilish bo‘yicha markazi” davlat korxonasining sinov laboratoriyalarini modernizatsiya qilish chora-tadbirlarini ko‘rsin.
 Andijon va Qashqadaryo viloyatlaridagi “O‘zbekiston” ilmiy sinovlar va sifat nazorati” davlat korxonasining sinov laboratoriyalarini modernizatsiyalash, shuningdek, Toshkent shahrida sinov laboratoriyasining yangi korpusi qurilishi va uni zamonaviy jihozlar va boshqa moddiy-texnik vositalar bilan jihozlash tadbirlari “Olmaliq kon-metallurgiya kombinati” va “O‘zmetkombinat” aksiyadorlik jamiyatlarining mablag‘lari hisobidan moliyalashtirilishi belgilansin.
 8. O‘zbekiston Respublikasi Davlat statistika qo‘mitasi ikki hafta muddatda ishlab chiqarish quvvati, ishlab chiqarilayotgan mahsulotlarning nomenklaturasi to‘g‘risidagi ma’lumotlarni o‘z ichiga olgan va yillik asosda yangilanib boriladigan metall prokatini ishlab chiqaradigan korxonalarning ro‘yxatini shakllantirsin va Iqtisodiyot va sanoat vazirligiga taqdim etsin.
 9. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — transport vaziri A.J. Ramatov va O‘zbekiston Respublikasi energetika vaziri A.S. Sultanov zimmasiga yuklansin.
 1. Qoraqalpog‘iston Respublikasi Vazirlar Kengashi raisining, viloyatlar va Toshkent shahar hokimlarining sanoatni rivojlantirish, kapital qurilish, kommunikatsiyalar va komunal xo‘jalik masalalari bo‘yicha o‘rinbosarlari.
 2. Qurilish sohasida nazorat hududiy inspeksiyalari boshliqlari.
 3. Sanoat xavfsizligi davlat qo‘mitasining hududiy boshqarmalari boshliqlari.
 4. Qoraqalpog‘iston Respublikasi Ekologiya va atrof muhitni muhofaza qilish qo‘mitasi raisi, viloyatlar va Toshkent shahar ekologiya va atrof muhitni muhofaza qilish boshqarmalari boshliqlari.
 5. Texnik jihatdan tartibga solish, standartlashtirish, sertifikatlashtirish va metrologiya sohasidagi qonunchilik talablariga rioya qilinishini ta’minlash departamentining Qoraqalpog‘iston Respublikasi, viloyatlar va Toshkent shahridagi inspektorlari.
 6. Energetika vazirligi huzuridagi Elektr energetikada nazorat inspeksiyasi hududiy bo‘limlari rahbarlari.
 7. O‘zbekiston Respublikasi Bosh prokuraturasi huzuridagi Iqtisodiy jinoyatchilikka qarshi kurashish departamentining Qoraqalpog‘iston Respublikasi, viloyatlar va Toshkent shahri bo‘yicha boshqarmalari boshliqlari.
 8. O‘zbekiston Respublikasi Prezidenti huzuridagi Tadbirkorlik subyektlari huquqlari va qonuniy manfaatlarini himoya qilish bo‘yicha vakil apparatining hududlarda faoliyat olib boruvchi xodimlari.
 9. Qoraqalpog‘iston Respublikasi, viloyatlar va Toshkent shahar statistika boshqarmalari boshliqlari.
 10. Qoraqalpog‘iston Respublikasi, viloyatlar va Toshkent shahar davlat soliq boshqarmalari boshliqlari.